REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/455-21

5. novembar 2021. godine

B e o g r a d

Z A P I S N I K

28. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 3. NOVEMBRA 2021. GODINE

Sednica je počela u 13,00 časova.

 Sednicom je predsedavala Sandra Božić, predsednik Odbora.

 Sednici su prisustvovali: Lav Grigorije Pajkić, prof. dr Marko Atlagić, Jovan Kolundžija, Miloš Terzić, Snežana Paunović i Željko Tomić, članovi Odbora.

Sednici su prisustvovali: Ivan Ribać (Vuk Mirčetić), Marija Todorović (Aleksandar Čortić), Zoran Tomić (mr Jadranka Jovanović), Milica Dačić (Milica Obradović), Jelena Mihailović (Snežana Paunović), Justina Pupin Košćal, Aleksandar Jovanović (Mira Petrović) i Samira Ćosović (Nataša Mihailović Vacić), zamenici članova Odbora.

 Sednici nisu prisustvovali: Nebojša Bakarec, Milena Popović, Rozalija Ekres i Nataša Mihailović Vacić, kao ni njihovi zamenici.

Pored članova Odbora sednici je prisustvovala Danijela Vanušić, pomoćnik ministra za kulturno nasleđe i digitalizaciju.

Na samom početku sednice, predsedavajuća je obavestila prisutne članove da je ovu sednicu sazvala u roku kraćem od tri dana, zbog potrebe da Odbor razmotri predložene akte.

Na predlog predsedavajućeg, članovi Odbora su, jednoglasno (14 za) usvojili sledeći

D n e v n i r e d

1. Utvrđivanje Predloga odluke o razrešenju članova Nacionalnog saveta za kulturu;

1. Razmatranje Predloga članova Nacionalnog saveta za kulturu.

PRVA TAČKA DNEVNOG REDA: Utvrđivanje Predloga odluke o razrešenju članova Nacionalnog saveta za kulturu

U uvodnim napomenama, predsednik Odbora Sandra Božić, obavestila je članove Odbora da je Ministarstvo kulture i informisanja 29. oktobra 2021. godine, uputilo zahtev da Narodna skupština, odgovarajućim aktom, razreši šest članova Nacionalnog saveta za kulturu, izabranih Odlukom o izboru članova Nacionalnog saveta za kulturu, na sednici održanoj 14. februara 2019. godine.

Danijela Vanušić, pomoćnik ministra za kulturno nasleđe i digitalizaciju, na početku izlaganja obavestila je članove Odbora da je u skladu sa članom 16a Zakona o kulturi, Maja Gojković, ministar kulture i informisanja, uputila obrazloženi zahtev Narodnoj skupštini, da se odgovarajućim aktom razreši šest članova Nacionalnog saveta za kulturu, izabranih Odlukom o izboru članova Nacionalnog saveta za kulturu, na sednici održanoj 14. februara 2019. godine.

U nastavku izlaganja, obrazložila je da je glavni razlog zbog kojeg je upućen pomenuti zahtev taj što je odredbama Zakona o kulturi koji je tada bio na snazi, propisano da Nacionalni savet ima 19 članova iz različitih oblasti kulturne delatnosti, a da se izborom šest članova može smatrati da Savet nije konstituisan, niti je formiran u zakonom utvrđenom sastavu.

Shodno navedenom i u skladu sa Zakonom o izmenama i dopunama Zakona o kulturi („Službeni glasnik RS“, broj 47/21), kojim je izmenjen način izbora, sastav i broj članova saveta za kulturu, na osnovu člana 16. i 16a Zakona, naglasila je da je ministar kulture i informisanja dostavio Odboru za kulturu i informisanje utvrđen Predlog članova Nacionalnog saveta za kulturu kao i obrazloženi zahtev za razrešenje šest članova Saveta izabranih Odlukom o izboru članova Nacionalnog saveta za kulturu (Službeni glasnik RS“, broj 10/19).

Nije bilo diskusije.

Odbor je jednoglasno (14 za), prihvatio Predlog odluke o razrešenju članova Nacionalnog saveta za kulturu.

Odbor je, jednoglasno (14 za), za izvestioca Odbora na sednici Narodne skupštine odredio Sandru Božić, predsednika Odbora.

DRUGA TAČKA DNEVNOG REDA: Razmatranje Predloga članova Nacionalnog saveta za kulturu

Predsednik Odbora podsetila je članove Odbora da je, saglasno članu 15. Zakona o kulturi, Nacionalni savet za kulturu stručno-savetodavno telo, obrazovano radi obezbeđivanja stalne stručne podrške u očuvanju, razvoju i širenju kulture.

Istakla je da Savet ima jedanaest članova iz različitih oblasti kulturne delatnosti koje bira i razrešava Narodna skupština, na predlog ministra nadležnog za kulturu.

 Danijela Vanušić, podsetila je Odbor da je Zakonom o izmenama i dopunama Zakona o kulturi („Službeni glasnik RS“, broj 47/21) izmenjen sastav Saveta i ujedno smanjen broj članova sa 19 na 11, kao i da je izmenjen način izbora kandidata za članove Nacionalnog saveta za kulturu, u cilju lakšeg formiranja istog i efikasnijeg obavljanja dužnosti.

Shodno navedenom, na osnovu liste kandidata za Predlog članova Nacionalnog saveta za kulturu, koju su predložili: Republički zavod za zaštitu spomenika kulture, Državni arhiv Srbije, Narodni muzej Srbije, Narodna biblioteka Srbije, Narodno pozorište u Beogradu, Jugoslovenska kinoteka, Srpska akademija nauka i umetnosti – Odeljenje umetnosti i Odeljenje jezika i književosti, Matica srpska i nacionalni saveti nacionalnih manjina, a u skladu sa članom 16. i 16a Zakona o kulturi („Službeni glasnik Republike Srbije", br. br. 72/09, 13/16, 30/16 - ispravka, 6/20, 47/21 i 78/21), zaključila je da je ministar kulture i informisanja utvrdio i dostavio Narodnoj skupštini Predlog članova Nacionalnog saveta za kulturu, koju čine:

1. Zoran Vapa - sa Liste predloga kandidata koju predlaže Republički zavod za zaštitu spomenika kulture;
2. Željko Marković - sa Liste predloga kandidata koju predlaže Državni arhiv Srbije;
3. Goran Vasić - sa Liste predloga kandidata koju predlaže Narodni muzej Srbije:
4. Dr Vladimir Pištalo - sa Liste predloga kandidata koju predlaže Narodna biblioteka Srbije;
5. Nebojša Kundačina - sa Liste predloga kandidata koju predlaže Narodno pozorište u Beogradu;
6. dr Nevena Daković - sa Liste predloga kandidata koju predlaže Jugoslovenska kinoteka;
7. akademik Ivan Jevtić - sa Liste predloga kandidata koju predlaže Srpska akademija nauka i umetnosti - Odeljenje umetnosti;
8. akademik Zlata Bojović - sa Liste predloga kandidata koju predlaže Srpska akademija nauka i umetnosti - Odeljenje jezika i književnosti;
9. dr Isidora Bjelaković - sa Liste predloga kandidata koju predlaže Matica srpska;
10. Andraš Urban - sa Liste predloga kandidata koju predlažu nacionalni saveti nacionalnih manjina;
11. dr Suzana Kujundžić Ostojić - sa Liste predloga kandidata koju predlažu nacionalni saveti nacionalnih manjina.

 U diskusiji su učestvovale Sandra Božić i Snežana Paunović.

 Sandra Božić se zahvalila na izlaganju istakavši da, u skladu sa značajem Nacionalnog saveta za kulturu, kandidati koji čine Predlog članova Nacionalnog saveta moraju biti istaknuti stručnjaci u oblasti kulture.

 U nastavku izlaganja, izrazila je zadovoljstvo i uputila čestitke ministru i pomoćnicima ministra na rezultatima koje je za kratak period ostvarilo Ministarstvo za kulturu i informisanje. S obzirom da prethodni Nacionalni savet za kulturu nije funkcionisao, napomenula je da smatra da će kandidati koji čine Predlog članova Nacionalnog saveta za kulturu, ukoliko budu dobili podršku poslanika, u budućem periodu slediti primer i praksu Ministarstva.

 Snežana Paunović, izrazila je zadovoljstvo što su predlagači kandidata imali svest o poštovanju rodne ravnopravnosti, kao i Ministarstvo za kulturu i informisanje koje je utvrdilo Predlog članova Nacionalnog saveta za kulturu sačinjen od 11 kandidata, a od kojih su četiri kandidata ženskog pola. Samim tim postupili su u skladu sa Zakonom o kulturi, posebno u delu koji se tiče ravnomerne zastupljenosti oba pola.

Odbor je, većinom glasova (13 za, jedan član nije glasao), prihvatio Predlog članova Nacionalnog saveta za kulturu.

Odbor je, većinom glasova (13 za, jedan član nije glasao), za izvestioca Odbora na sednici Narodne skupštine odredio Sandru Božić, predsednika Odbora

Sednica je završena u 13,25 časova.

SEKRETAR PREDSEDNIK

 Dana Gak Sandra Božić